《画双松歌》
清代·廖云锦

画鳞难画龙，画树难画松。龙乃神物善变化，几人曾见破壁来虚空？

松之视龙势不异，离奇蟠曲难形容。谁摹此图真妙手，双松矫矫如双龙。

爪破白日拿云雨，咫尺庭阴青万重。祖枝孙干相追逐，生怕茅屋摇秋风。

朅来移挂傍几榻，猛然惊醒午梦浓。绕阶而走心胆落，满庭云气生窗栊。

日暮萧斋兀愁坐，夜梦已到扶桑东。

作者简介：清江苏青浦（今上海青浦区）人，字蕊珠，一字织云，号锦香居士。马姬木妻。早寡，独居读画楼，吟诗作画。曾从袁枚学，有诗名，亦善画。后卒于闽南。有《织云楼稿》、《仙霞阁诗草》。